A bekapcsolástól a bash promptig: Bevezetés

Következő Előző Tartalom

## 1. Bevezetés

Idegesítőnek tartottam, hogy sok olyan dolog történik a Linux gépem belsejében, amit nem értek. Ha Te is, úgy mint én, szeretnéd igazán megérteni a rendszered működését ahelyett, hogy csak a használatát tanulod meg, ez a dokumentum egy jó kiindulási pont lehet. Ez a fajta háttérismeret kellhet akkor is, ha elsőrangú linuxos problémamegoldó szeretnél lenni.

Feltételezem, hogy van egy működő Linux géped, és tudsz néhány alapvető dolgot a Unix-ról és a PC hardveréről. Ha nem, akkor nagyon jó kiindulási alap a tanuláshoz az Eric S. Raymond-féle The Unix and Internet Fundamentals HOWTO (A Unix és az Internet alapjai HOGYAN). Ez rövid, nagyon olvasmányos doksi és lefedi az alapokat.

A dokumentum fő irányvonala az, hogy a Linux hogyan indul el. Ezen felül egy részletesebb tanulmányi forrás próbál lenni. Minden részhez mellékeltem gyakorlatokat is. Ha ténylegesen megcsinálsz néhányat közülük, sokkal többet tanulsz, mint csak az olvasással.

Remélem, néhány olvasó vállalkozik a tudomásom szerinti legjobb, a Linux megismerését segítő feladatra, ami a rendszer forráskódból való felépítése. Az olasz filozófus, Giambattista Vico (1668-1744) szerint "verum ipsum factum", vagyis "a dolgokat készítésük közben értjük meg igazán". Köszönet Alexnek (lásd Köszönetnyilvánítások) az idézetért.

Ha el szeretnéd készíteni a saját Linuxodat, elolvashatod még Gerard Beekman Linux From Scratch HOWTO-ját (Linux a kezdetektől HOGYAN, LFS). Ez részletes útbaigazítást ad egy teljes, használható rendszer forráskódból való felépítéséről. A LFS weboldalán levelezőlistát is találsz, ami azoknak szól, akik ezen a módon építenek fel rendszereket. Néhány instrukció, ami régebben része volt ennek a dokumentumnak, most már egy másik leírásban található meg, címe "Minimális Linux rendszer építése forráskódból", és itt található meg: From PowerUp to Bash Prompt honlapja. Elmagyarázzák, hogyan "játsszunk" a rendszerrel, tisztán mint tanulási gyakorlat.

A csomagok abban a sorrendben jelennek meg, amelyikben a rendszer indulási folyamatában is részt vesznek. Ez azt jelenti, hogy ha ebben a sorrendben telepíted fel őket, újraindítást csinálhatsz minden telepítés után, és láthatod, hogy a rendszer minden egyes alkalommal közelebb visz ahhoz, hogy megkapd a bash prompt-ot. Van ebben egy bizonyosságot erősítő érzés.

Azt ajánlom, hogy először olvasd el a részek fő szövegeit, átugorva a gyakorlatokat és hivatkozásokat. Ezután döntsd el, milyen mélységű szakértelmet akarsz elérni, és mennyi erőfeszítést vagy hajlandó rááldozni. Ezután kezdd el megint az elejétől, végigcsinálva a gyakorlatokat és a kiegészítő olvasmányokat áttanulmányozva.

Következő Előző Tartalom